Arhitekta bova! 4+
2026-04-25 10:00 (Europe/Paris) | Velika dvorana
Arhitekta bova! 4+

Manica K. Musil

Nagrajena slikanica bo zaživela na odru, v prostoru; v njem pa dva majhna arhitekta, ki nas nasmejita in spodbujata, da mislimo in si domišljamo oblikovanje.

Nakup kart

Povezava do originalnega članka

Mozaični okvirji z Natalijo Zabav
2026-04-25 10:00 - 13:00 | Maribor center / Vetrinjski dvor, Vetrinjska ulica 30, Maribor
Mozaik je starodavna tehnika, ki s koreninami nastanka sega vse v Mezopotamijo (3 000 let pr. n. št.). Mi pa jo bomo spoznali kot meditacijsko dejavnost, kjer se bodo roke prepustile ustvarjalnemu duhu, možgani pa se bodo ob tem lahko zabavali po svoje. Znati se prepustiti in dovoliti, da ustvarjalnost spregovori skozi nas, je umetnost.
Na tej delavnici bomo skupaj ustvarjali mozaične okvirje – unikatne koščke umetnosti, ki bodo lahko krasile vaše fotografije. Izdelovanje mozaičnega okvirja zahteva občutek za material, s katerim rokujemo, in dozo potrpljenja. Uporabili bomo barvne ploščice in iz njih sestavljali vzorce, ki jih bomo nato pritrdili na mrežasto podlago. Z vsakim koščkom bomo ustvarjali unikatne kombinacije barv, oblik in tekstur, ki bodo izrazile našo osebno umetniško vizijo.
Pod vodstvom izkušene mozaicistke Natalije Zabav bo izpod naših prstov nastal čisto pravi mozaični okvir.
Zakaj se udeležiti delavnice?

Spoznajte direktne tehnike mozaika.
Izdelajte unikaten okvir.
Spoznajte načine fugiranja in zaključevanja izdelka za trajno rabo.
Privoščite si ustvarjanje, sproščanje in urjenje motorike.

Na sobotni delavnici bomo izdelali individualni mozaični okvir. Prepustite se sproščanju, ustvarjanju in dobremu počutju.
Opomba: udeleženci naj bodo oblečeni primerno za ustvarjanje. S seboj prinesite željo po ustvarjanju in dobro voljo.
Sobotne delavnice za družine pod skupnim imenom Sobota za družbo ponuja obiskovalcem tudi igralni kotiček z igrami za najmlajše ter ustvarjalne priložnosti za mlade in odrasle. Za dobro počutje bomo poskrbeli s čajem, kavo in kakšno kulinarično posebnostjo. Naj bo vzdušje ustvarjalno, domačno in polno navdiha. Dodatno ponudbo pijače lahko preverite tudi v Vetrinjc – BarCoda, ki bo odprt v času MARSovih ustvarjalnih sobot.
Prijave:Zaradi omejenega števila mest vas prosimo, da se predhodno prijavite s plačilom kotizacije. Mesto si zagotovite s predhodnim nakupom vstopnice na spletni strani MARSa

Prispevek: 5,00 EUR z DDV / posamična (1 odrasel in 1 otrok). Materiali so vključeni.
Dogodek organizira Zavod MARS Maribor skupaj z ustvarjalkami in ustvarjalci ter drugimi partnerji s finančno podporo Mestne občine Maribor – program kultura: MARSov interdisciplinarni kulturno-vzgojni program.
O mentorici:
Natalija Zabav je ustvarjalka, ki zase rada pravi, da riše s steklom. Zanjo je vse kar vidi del celote in točno to mozaik tudi je. Najti ravno pravšnji košček in ga umestiti na ravno pravo mesto, je izziv, ki se ga z vsakič znova z veseljem loti.

Povezava do originalnega članka

Migajoči metulji
2026-04-28 00:00 - 2026-04-30 00:00 | Maribor center
Pomlad je oživela naravo, z njo pa tudi pisane žuželke. Ustvarili bomo metulje z migajočimi krili, ki bodo skoraj zares zaplapolali!
Med 8. in 16. uro, v Domu ustvarjalnosti mladih Maribor (DUM)
Na delavnice ni potrebna predhodna prijava, obvezen pa je podpis IZJAVE STARŠEV/SKRBNIKOV.
Izjave
Vsak dan:

ROŽASTA GIRLANDA – iz papirja bomo izdelali pisano, pomladno girlando, ki bo popestrila naše prostore.
DUM-OVO GLEDALIŠČE – pripravljamo pravo malo lutkovno predstavo! Iz različnih materialov bomo ustvarili lutke (na palčki, prstne in druge) ter skozi igro razvijali zgodbe. V četrtek ob 13. uri bomo pripravili mini gledališče, kjer bo vsaka skupina zaigrala svojo predstavo.

Tematske delavnice:

Torek, 28. 4. – Migajoči metulji

Pomlad je oživela naravo, z njo pa tudi pisane žuželke. Ustvarili bomo metulje z migajočimi krili, ki bodo skoraj zares zaplapolali!

Sreda, 29. 4. – Papiga na dlani

Klepetave papige so precej svojeglava bitja, ampak te naše bodo zelo ubogljivo čepele na otroških dlaneh.

Četrtek, 30. 4. – Papirnate torbice

Papirnati krožniki niso le za malico – spremenili jih bomo v izvirne torbice ali priročne žepe za shranjevanje. Praktično in zabavno!

Povezava do originalnega članka

Prismuknjene zgodbe 5+
2026-05-08 17:00, 2026-05-09 10:00 | Mala dvorana
Prismuknjene zgodbe 5+

Piret Raud / 45 min

Predstava Prismuknjene zgodbe je kolaž šestih kratkih zgodb iz istoimenske knjige estonske pisateljice Piret Raud. V predstavi spoznamo junake, ki s svojimi dejanji tako pretiravajo, da postanejo prismuknjeni. Vse se začne z županom, ki neznansko rad odkriva obeležja in spomenike. Spoznamo Lizo, katere izmišljotine odraslim povzročajo težave. Pa tudi poslušnega vojaka, ki izpolni vsako povelje. Super fin snežak odkrije svoje mesto na svetu. Princesa pa kljub svoji bojeviti naravi najde
ljubezen. In na koncu, ko župan odkrije spomenik, spoznamo, da je vse skupaj več kot samo še en kip. Toda le otroci bodo vedeli, za kaj v resnici gre.
Predstava je primerna tudi za prvo triado OŠ

Nakup kart

Povezava do originalnega članka

Sijaj, sijaj, sončece 3+
2026-05-15 17:00, 2026-05-16 10:00 | Velika dvorana
Sijaj, sijaj, sončece 3+

Ana Duša, Brina Klampfer Merčnik / 40 min

Ko se Liza zjutraj zbudi, babica za zajtrk na mizo postavi hlebec kruha. Tako lep in okrogel je kot žoga. Liza se z njim igra, hlebec pade na tla in se odkotali. Liza teče za njim v žitno polje, a pot do kruha je dolga. Na tej poti Liza spozna, da kruh ne pade kar sam z neba, temveč je zanj treba vse leto delati: dela zemlja, dela pšenica, dela vreme, dela človek, dela pečica in dela čas.
Kruh prav res ne pade sam z neba.
Zaključni prizor naše predstave bo simbolično zaznamovan z gesto deljenja kruha, s katero želimo poudariti vrednote skupnosti, solidarnosti in povezanosti. Kruh bo postrežen v majhnih, vnaprej pripravljenih koščkih, ki jih je s skrbnostjo in ob upoštevanju vseh higienskih priporočil pripravilo podjetje Hiša kruha. Kruh ne vsebuje sestavin z oreščki, vendar vsebuje pšenično moko (gluten) in lahko vsebuje sledi mleka. Poleg običajnega belega kruha bo na voljo tudi ajdov kruh, ki pa
nima certifikata o brezglutenski sestavi. Vljudno vas prosimo, da ob deljenju kruha spremljate otroke ter upoštevate morebitne prehranske posebnosti posameznikov. Hvala za razumevanje in sodelovanje.

Nakup kart

Povezava do originalnega članka

Čebele in drugi opraševalci z Barbaro Crnkovič
2026-05-16 10:00 - 13:00 | Maribor center / Vetrinjski dvor
Na delavnici bomo spoznali pomen čebel in drugih opraševalcev ter skupaj ustvarili prikupne tekstilne žuželke. Iz blaga bomo izdelali čebelice in druge opraševalce, ki jih bomo napolnili s peskom, da bodo lahko služili kot uporabni obtežilniki za vrata ali okna. Delavnica združuje ustvarjalnost, praktično uporabo in prijetno druženje.
Zakaj se udeležiti delavnice?

ustvarite unikaten in uporaben izdelek za dom
na ustvarjalen način spoznate pomen opraševalcev
preživite sproščen čas v prijetni in ustvarjalni družbi

Sobotne delavnice za družine pod skupnim imenom Sobota za družbo ponuja obiskovalcem tudi igralni kotiček z igrami za najmlajše ter ustvarjalne priložnosti za mlade in odrasle. Za dobro počutje bomo poskrbeli s čajem, kavo in kakšno kulinarično posebnostjo. Naj bo vzdušje ustvarjalno, domačno in polno navdiha. Dodatno ponudbo pijače lahko preverite tudi v Vetrinjc – BarCoda, ki bo odprt v času MARSovih ustvarjalnih sobot.
Prijave: Zaradi omejenega števila mest vas prosimo, da se predhodno prijavite s plačilom kotizacije. Mesto si zagotovite s predhodnim nakupom vstopnice na spletni strani MARSa www.marsmaribor.org

Prispevek: 5,00 EUR z DDV / posamična (1 odrasel in 1 otrok). Materiali so vključeni
O mentorici:

Barbara Crnkovič je likovna umetnica in mentorica z dolgoletnimi izkušnjami v pedagoškem in ustvarjalnem delu. Študirala je likovno umetnost, danes pa kot mentorica vodi umetniško šolo ter ustvarjalno skupino za tretje življenjsko obdobje. Že vrsto let sodeluje tudi kot mentorica likovnih delavnic na Zavodu Mars, kjer svoje znanje, izkušnje in ljubezen do umetnosti in ustvarjanja, rada predaja različnim generacijam udeležencev, predvsem pa otrokom.

Povezava do originalnega članka

Mesec mode v muzeju - muzejski bazar »pod klobuki«
2026-05-18 10:00 - 18:00 | Maribor center / Pokrajinski muzej Maribor, Grajska ulica 2, 2000 Maribor
MESEC MODE V MUZEJU – MODA NA GLAVI
Klobučarji Špela Strašek (Boho Headwear), Polona Poklukar, Ana Cajhen, Jožef Marzidovšek in Matjaž Rešek (J.I.M. klobuki) bodo na stojnicah predstavili raznolike pristope k ustvarjanju naglavnega okrasja in klobukov, ki združujejo tradicijo in modno oblikovanje.
PROGRAM
10.00, 11.00 in 11.30 | Viteška dvoranaPravljice iz klobukaDopoldne, polno zgodb o klobukih, ki prebujajo domišljijo in radovednost, v sodelovanju z Mariborsko knjižnico in pravljičarko Sonjo Hojnik Javernik.
14.00 – 16.00 | Grajsko dvoriščeModni pogovorSpoznavanje oblikovalcev unikatnih pokrival, ki bodo v pogovoru osvetlili svoj ustvarjalni proces, inspiracije in poglede na sodobno klobučarstvo ter razkrili zanimivosti iz sveta oblikovanja pokrival.
16.00 – 17.30 | Grajsko dvoriščeNaredimo kapo s ščitnikom!Otroci in družine bodo pod vodstvom Nine Holc skozi igro in raziskovanje ustvarili unikaten izdelek.

Povezava do originalnega članka

Dobro jutro, travnik 3+
2026-05-22 17:00, 2026-05-23 10:00 | Velika dvorana
Dobro jutro, travnik 3+
Lutkovni koncert

Anja Štefan / Koprodukcija z Moment / 30 min

Pesniško raziskovanje življenja na travniku in ob travniških mlakah – od jutra do večera – z živo glasbo in lutkami.
V predstavi lahko prisluhnemo prvič uglasbenim pesmim iz znanih zbirk Anje Štefan. Druščina godcev otrokom predstavi življenje na travniku: bogat nabor cvetlic in žuželk ter majhnih živali, ki bivajo v luknjah, med travo in ločjem ter ob travniških mlakah. Z igro ugank otroci sodelujejo pri spoznavanju od jutra do večera migotajoče in žvrgoleče narave. Rastlinje se sramežljivo razpira v jutranji rosi, čez dan bogato razpre svoje cvetove in na malico vabi roje žuželk, ki jih
spremljajo marljive miške, pogumni polži in lene žabice. Dobro jutro, travnik
Predstavo je selektor dr. Igor Tretinjak uvrstil v program 13. bienala lutkovnih ustvarjalcev Slovenije z obrazložitvijo:
Kar je poezija v svetu besed, je lutkarstvo v uprizoritvenih umetnostih. To so izrazi, ki obožujejo minimalizem, metaforo in simboliko ter bralcem in gledalcem odpirajo vrata v sanjarjenje, domišljijo in pisanje. Zato je lutkovna umetnost naravno okolje za uprizarjanje poezije. To so prepoznali tudi avtorji uprizoritve Dobro jutro, travnik in pustili verzom Anje Štefan, da jih popeljejo v čaroben svet travnika, poln zvokov in barv ter srečevanj in
prepletanj z glasbo in lutkami. V življenje v vsej njegovi polnosti. V tem svetu ritem besed in glasbe elegantno, a zanesljivo nosi igro, ki postane nepogrešljiv trenutek v času.

Nakup kart

Povezava do originalnega članka

Zlatolaska in trije medvedi 3+
2026-05-29 17:00, 2026-05-30 10:00 | Velika dvorana
Zlatolaska in trije medvedi 3+

Po ljudskih motivih / 35 min

Zlatolaska je radovedna deklica, ki z odprtimi očmi občuduje svet, ki jo obdaja. Sončno jutro zazna v vsej njegovi lepoti in polnosti: opazi oblake, občuduje metulje in cvetje, pa tudi poskočni zajček ne uide njenemu pogledu. Steče za njim, vendar se ji ne pusti ujeti. Zlatolaska ga vneto išče v grmovju, za drevesi … in naenkrat se znajde globoko v gozdu. Izgubljena tava med drevjem in namesto potke, ki bi jo vodila domov, ugleda hišo na jasi. Vstopi, saj ne ve, da v njej prebivajo medvedi. V
hiši je vsega po troje: tri sklede kaše, trije stoli, tri postelje … različnih velikosti. Zlatolaska poišče pravšen stolček, skledo in posteljo zase. Poje kašo iz najmanjše sklede, nehote polomi najmanjši stol, nato pa mirno zaspi v najmanjši postelji. Medvedi jo seveda najdejo in … varno pospremijo do doma.
Na prvi pogled preprosta zgodba otrokom ponudi spoznavanje razmerij in velikosti, hkrati pa ponudi številna vprašanja o smeli radovednosti in o mejah poseganja v intimni prostor drugih.
Predstava je primerna tudi za prvo triado OŠ

Nakup kart

Povezava do originalnega članka

Štirje neustrašni 3+
2026-06-12 17:00 | Velika dvorana
Štirje neustrašni 3+

Saša Eržen po motivih Bremenskih godcev bratov Grimm / 45 min

Besedilo za predstavo Štirje neustrašni je nastalo po znani pravljici z naslovom Bremenski mestni godci, ki sta jo zapisala in leta 1819 izdala brata Grimm. Saša Eržen je zgodbo na pobudo režiserja Marjana Nečaka dramatizirala in posodobila. Ohranila je like iz prvotne zgodbe – osla, psa, mačko in petelina, a jih postavila v sodoben čas. Vendar je glavna ideja ostala v ospredju in enako živa, kot je bila v času nastanka zgodbe. Postarane in za svoje človeške
lastnike “neuporabne” živali pobegnejo od doma, se spoprijateljijo, pogumno preženejo razbojnike iz hiške v gozdu in odslej živijo skupaj v miru in prijateljstvu. Zastavili smo še nekaj vprašanj: Ali je naša vrednost merljiva samo skozi delo, ki ga opravljamo? Kaj pomeni biti skupaj, si pomagati? Kaj pomeni biti solidaren?

Nakup kart

Povezava do originalnega članka

Mala glinena vas z Anjo Kozel
2026-06-13 10:00 - 13:00 | Maribor center / Vetrinjski dvor, Vetrinjska ulica 30, Maribor
Na ustvarjalni delavnici bomo iz gline oblikovali svojo čisto pravo malo vasico. Spoznali bomo osnovne tehnike ročnega oblikovanja gline. Izdelki se bodo po sušenju žgali in glazirali v poljubnih barvah. Delavnica je primerna za otroke in odrasle, predznanje ni potrebno.
Zakaj se udeležiti delavnice?

Ker ustvarjate skupno zgodbo. Vsak izdela svojo hiško, drevo ali stolp, na koncu pa nastane prava mala družinska vas – simbol sodelovanja in domišljije.
Ker je glina čudovit material za vse generacije. Gnetenje, oblikovanje in sestavljanje sprošča, razvija občutek za obliko ter potrpežljivost.
Ker ostane trajen spomin. Po žganju in glaziranju dobite unikaten izdelek, ki bo doma še dolgo spominjal na skupno ustvarjalno dopoldne.

Sobotne delavnice za družine pod skupnim imenom Sobota za družbo ponuja obiskovalcem tudi igralni kotiček z igrami za najmlajše ter ustvarjalne priložnosti za mlade in odrasle. Za dobro počutje bomo poskrbeli s čajem, kavo in kakšno kulinarično posebnostjo. Naj bo vzdušje ustvarjalno, domačno in polno navdiha. Dodatno ponudbo pijače lahko preverite tudi v Vetrinjc – BarCoda, ki bo odprt v času MARSovih ustvarjalnih sobot.
🎟️ Prijave: Zaradi omejenega števila mest vas prosimo, da se predhodno prijavite s plačilom kotizacije. Mesto si zagotovite s predhodnim nakupom vstopnice na spletni strani MARSa www.marsmaribor.org

🎟️ Prispevek: 5,00 EUR z DDV / posamična (1 odrasel in 1 otrok). Materiali so vključeni.
O mentorici:

Anja Kozel je leta 2011 zaključila V. stopnjo izobraževanja na Srednji šoli za oblikovanje v Mariboru, smer Tehnik uporabnih predmetov. Po uspešno zaključeni srednji šoli se je odločila za študij na Pedagoški fakulteti v Mariboru, smer Likovna pedagogika (UNI), kjer je leta 2015 diplomirala. Od januarja 2025 ima registrirano osebno dopolnilno delo in izdeluje unikatne keramične izdelke, ter keramične izdelke po naročilu. Kot prostovoljka je že trikrat sodelovala na festivalu Art kamp, kjer je pridobila pomembne izkušnje in vpogled v izvedbo likovnih in ustvarjalnih programov. Veseli jo kreativno delo in delo z mladimi, kar jo je tudi navdihnilo za pisanje magisterija na področju Likovne pedagogike.

Povezava do originalnega članka

Festival Lent: Otroški lent
2026-06-25 00:00 - 2026-07-04 00:00 | Maribor center / Vetrinjski dvor
Z nami odpirate bonboniero Lenta!
Zakaj imamo ljudje tako radi bonboniere? Ker je v njih nekaj prav posebnega – vsaka sladkarija je drugačna, vsak košček skriva svoje presenečenje in svojo zgodbo. Okušamo jih počasi, enega za drugim, in se veselimo vsakega novega grižljaja. In prav tako bomo letos skupaj odkrivali program Festivala Lent 2025 – počasi, z užitkom in otroškim navdušenjem!
Festival Lent bo tudi letos kot velika pisanica sladkih trenutkov. Vsak teden vam bomo razkrili novo presenečenje, nov “sladkorček”, ki vas bo nasmejal, razveselil ali navdušil. Do začetka junija boste tako lahko sestavili svojo čisto posebno festivalsko bonboniero – polno dogodivščin, igre, glasbe, pravljic in čarobnosti.
Vabljeni, da skupaj z nami odpirate bonboniero Lenta! Naj vsak otrok, majhen ali velik, najde svoj najljubši okus.

Povezava do originalnega članka

Rajanje z Romano
2026-06-26 18:30 - 19:00 | Maribor center / Vetrinjski dvor
Pesmi za otroke, ki jih s toplino in iskrenostjo poje Romana Krajnčan, nas popeljejo v svet, kjer je glas dovolj velik za vse – od najmlajših do najstarejših.
Kdor hoče peti otrokom, mora imeti glas, ki gre čez do-re-mi in nazaj do mi-re-do. A sam glas še ni dovolj. Imeti mora tudi veliko in lepo srce, v katerega gredo vsi otroci – od Anžeta do Žiga pa od Žive do Anke. Tak glas in srce, bi rekel, ima Romana Krajnčan. Zato poje otrokom prave njihove pesmi.« Tone Pavček
Predstava traja 45 minut.

Povezava do originalnega članka

Juri Muri v Afriki pleše
2026-06-27 10:30 - 11:30 | Maribor center / Mestni park Maribor
Barvita glasbeno-plesna predstava o fantu, ki skozi pustolovščino odkrije prijateljstvo, sprejemanje in pomembnost notranje ter zunanje čistosti.
Zgodba o Juri Muriju, fantu, ki je s hruške pal, je že povedana in vsi jo poznajo. Kdor je še ne pozna, je premajhen in jo bo kmalu spoznal. Juri Muri se noče kopati in pobegne v Afriko, kjer spozna, da človek »…lahko najde gostoljubno in odprto ljudstvo, ki ga sprejme in ga poduči, kaj je v življenju prav in kaj narobe, kaj je zabloda in kaj predsodek, in nenazadnje, kako pomembno je biti čistoče vzor, ne le telesne, tudi tiste notranje, ki tke pristne prijateljske vezi,« pravi Saša Pavček o pripovedi svojega očeta.
Odlomka iz kritik: »Sodeč po navdušenem odzivu najmlajšega občinstva se bo Juri Muri še mnogokrat podal na izvrstno uprizorjeno, toplo, duhovito in barvito pustolovščino.« (Mojca Kumerdej, Delo)
»Predstave Juri Muri v Afriki, te likovno, plesne, glasbene in slikovite polnosti ter nič manj uprizoritvene popolnosti, pa nikar ne zamudite!« (Daliborka Podboj, Parada plesa)

Povezava do originalnega članka

Čudežni ključ
2026-06-30 18:30 - 19:00 | Maribor center / Vetrinjski dvor
Radovedni palček se poda na igrivo pustolovščino, da bi našel čudežni ključ, ki odpira vrata v svet zvokov in melodij. Skupaj z njim otroci odkrivajo skrivnosti glasbil, pojejo, ugibajo in soustvarjajo čarovnijo, kjer vsak ton postane zgodba.
Gledališka predstava
Vabljeni v deželo glasbe, kjer vsak ton pripoveduje zgodbo in vsako glasbilo skriva svojo čarovnijo. Tam živi radoveden, poskočen in malce trmast palček, ki si želi nekaj zelo posebnega – najti čudežni ključ, ki odpira vrata v svet glasbe!
Pridružite se mu v glasbeno-pripovedni predstavi Čudežni ključ, kjer bomo skupaj odkrivali, kako godala nežno šepetajo, kako tolkala bobnajo kot srce, kako trobila trobijo kot sonce, kako tipkala igrajo čarobne melodije in kaj se zgodi, ko zapoje še naš glas.
Predstava je polna petja, humorja, navihanih domislic in čarobne interakcije z otroki. Palček vas bo povabil, da mu pomagate, zapojete z njim, ugibate, kaj zveni, in celo čarate z nevidnimi notami.
Namenjena je otrokom od tretjega do desetega leta starosti, z veseljem pa ji prisluhnejo tudi odrasli.
Predstava traja 40 minut.

Povezava do originalnega članka

Čarovničkin prvi čarobni urok
2026-07-02 18:30 - 19:00 | Maribor center / Vetrinjski dvor
Tudi čarovničkam kdaj spodleti! Mlada čarovnička se še uči čarobnih urokov, a ji zapletene besede povzročajo nemalo težav.
Gledališka predstava
Čarovnička je še mlada čarovnica, stara komaj dobrih 100 let, a dovolj velika, da ima svojo metlo, črnega mačkona in toliko netopirjev, da jih sploh ne more prešteti. Počasi se uči čaranja in čarobnih urokov, a ponavljanje sila zapletenih besed ji pošteno nagaja. Tako zelo, da nehote osmeši netopirčka Maksa, ki ji zaradi tega neljubega pripetljaja pošteno zagreni življenje.
Ste vedeli, da se tudi čarovničkam v zadregi lička obarvajo rdeče?
Predstava traja 30 minut.

Povezava do originalnega članka

Kaj bom, ko bom velik
2026-07-03 18:30 - 19:00 | Maribor center / Vetrinjski dvor
Kaj želiš postati, ko odrasteš?Alja se znajde pred težko nalogo, a ji na pomoč priskoči prav posebna prijateljica – njena oživela robotka Naia. Skupaj odkrijeta, da je razmišljanje o prihodnosti lahko prava pustolovščina, polna domišljije in zabave.
Gledališka predstava
Alja v šoli dobi domačo nalogo: napisati mora spis o tem, kaj bo, ko bo odrasla. Ali bi bila balerina ali zdravnica ali mogoče kuharica … Zgodi pa se nekaj nenavadnega, nenadoma njena robotka Naia, ki jo je naredila za šolski sejem, oživi in ji pomaga napisati domačo nalogo. Morda pa bo ugotovila, da je ta naloga bolj zabavna, kot se je zdela na prvi pogled.
Predstava traja 30 minut.

Povezava do originalnega članka

Zelena igrala
2026-07-04 10:00 - 11:00 | Maribor center / Ertlov gozdičel
Zakaj bi vrgli odslužene stvari na smetišče, če lahko z njimi ustvarite najbolj nenavadno igrišče?!
Ruleta iz bobna pralnega stroja, čudežni pisalni stroj iz starega računalniškega zaslona, ribnik iz napihljive blazine, igra spomina iz plastičnih zamaškov ter nepremično kolo so le nekatera od interaktivnih igral in iger, ki vedno in povsod pritegnejo zanimanje najmlajših ter prebudijo otroka v starejših.
Če se radi igrate tudi vi, jih morate nujno (pre)izkusiti!

Povezava do originalnega članka

Razigrana sobota na Doživljajskem igrišču
2026-07-04 10:00 - 13:00 | Maribor center / Doživljajsko igrišče – Ertlov gozdiček
Družabno-igralni program Ane Desetnice na Doživljajskem igrišču prinaša igrive delavnice, igro in sproščeno druženje za otroke in družine v senci dreves, z naravnimi napitki in sladkimi dobrotami.
Družabno-igralni spremljevalni program Ane Desetnice na Doživljajskem igrišču bo igrivo vihrav in raznobarven!
Ko se z otroki vred utrudite iskanja igrarij v samopostrežnih igralnih kotičkih (namig: gigantski šah je letošnji hit), vas vabimo v otroško okrepčevalnico z naravnimi sokovi različnih barv in okusov. Pa še kakšne igrive sosedske sladko-slane dobrote vam bodo poživile duha. Polni želodci, poln peskovnik, igrarije, nasmehi in pozitivna energija so zagotovljeni, prinesite le sebe in svoje najbližje, še posebej najmlajše.
Zaigrajte se z nami v globoki senci dreves!
V sodelovanju z društvom Skrinjica idej in Zavodom Igrišče.

Povezava do originalnega članka

Ritmično škatlaste pravljice
2026-07-04 10:30 - 11:30 | Maribor center / Mestni park Maribor
Murat in Jose na sodoben način predstavljata ljudske pravljice skozi glasbo, beatbox in pripoved. Murat v živo ustvarja glasbo z usti in jo plast za plastjo gradi z loop station, Jose pa zgodbe oživlja z igro, pripovedjo in skupnim petjem z občinstvom.

Murat in Jose sta se skupaj lotila predstavitve različnih ljudskih pravljic na njima najbližji način – skozi glasbo.

Glasba nastaja z glasom, pri čemer se posnemajo zvoki različnih glasbil (ang. human beatbox). Murat je mojster ustvarjanja zvokov z usti. Med predstavo sproti ustvarja glasbo, ki jo v živo nasnemava na posebno napravo, imenovano loop station.
Jose odigrava prizore in slikovito pripoveduje zgodbe, hkrati pa skupaj z otroki poje pesmi, ki se jih sproti naučijo.

Povezava do originalnega članka

Kapica rdeča volkeca sreča
2026-07-04 18:30 - 19:00 | Maribor center / Vetrinjski dvor
Kaj če volk ne bi bil več strašen? V tej igrivi gledališki predstavi si volk za rojstni dan zaželi nekaj nenavadnega – da bi ga vsi imeli radi.
Gledališka predstava
Volk je pravljični lik, ki je doma v skoraj vseh pravljicah sveta. Tudi v pravljici o Rdeči kapici. Volk v tej pravljici zmeraj nastopa kot požrešna mrcina, ki se je vsi bojijo. A naš volkec je tega sit in ne želi biti več hudoben. Zato si za svoj rojstni dan zaželi, da bi praznoval skupaj s prijatelji in da se ga nihče ne bi več bal. Za pomoč zaprosi tudi otroke, za en dan bi namreč rad v vseh pravljicah sveta nastopal kot prijazni volkec, ki ga imajo vsi radi.
Ali se mu bo želja uresničila? Ne spreglejte čisto nove predstave o veliki rojstnodnevni želji volka, ki se mu s pomočjo Rdeče kapice in prijateljev tudi uresniči ter tako najbolj znano pravljico obrne povsem na glavo.
Predstava traja 35 minut.

Povezava do originalnega članka

Ustvarjalno varstvo na MARSu
2026-07-06 07:30 - 2026-08-28 16:30 | Maribor center / Vetrinjski dvor
Poletje v znamenju ustvarjalnosti, igre in raziskovanja!
Veseli smo, da vas lahko ponovno povabimo k brezplačnemu poletnemu varstvu v Mariboru, ki ga za vaše otroke organiziramo v sklopu projekta »Aktivnosti kvalitetnega preživljanja prostega časa otrok z namenom lažjega usklajevanja poklicnega in družinskega življenja 2026«, ki ga financira Ministrstvo za delo, družino, socialne zadeve in enake možnosti.
Tudi letos se bo lahko MARSovega varstva udeležilo 112 otrok iz 1. in 2. VIO.
Ustvarjalne počitnice:

so namenjene otrokom I. in II. VIO iz Maribora in širše okolice (6–12 let; otrok je že zaključil 1. razred);
število mest je omejeno na 8–14 otrok na skupino;
MARSov program bo potekal od 6. 7. do 28. 8. 2026 v Vetrinjskem dvoru v Mariboru (8 terminov).

Kaj ponujamo?
✅ Celodnevno varstvo (9 ur/dan, od ponedeljka do petka);
✅ Zdravo malico in topel obrok;
✅ Ustvarjalne delavnice (likovne, kiparske, lutkovne, reciklažne …);
✅ Gibalne aktivnosti, sprehode in prosto igro;
✅ Prijetno in varno okolje pod vodstvom naših izkušenih MARSovih mentorjev.
Zaradi velikega zanimanja so se mesta hitro napolnila, občasno pa se komu spremenijo načrti in odpove rezervacijo. Če vas zanima kateri od terminov ali se želite uvrstiti na čakalni seznam, vas vabimo, da izpolnite prijavnico:
https://forms.gle/oGU5EEKpLkbirQYK7
Za več informacij smo vam na voljo na hana@marsmaribor.org.

Povezava do originalnega članka

POČITNIŠKE DELAVNICE ZA OTROKE - Ustvarjanje z naravnimi materiali
2026-07-06 10:00 - 2026-07-09 12:00 | ART HUB, Žički prehod 4, 2000 Maribor
USTVARJANJE MED POLETNIMI POČITNICAMI

Bližajo se naše prav posebne ustvarjalne delavnice med poletnimi počitnicami, kjer se bodo otroci srečevali z različnimi naravnimi materiali.

IZDELAVA JAJČNE TEMPERE
6.7.2026, 10.00-12.00

Na delavnici bodo otroci spoznali, kako so barve izdelovali stari mojstri. Izdelali bodo jajčno tempero iz rumenjakov in pigmenta ter naslikali manjšo sliko.

RISANJE Z VOŠČENKAMI IZ ČEBELJEGA
VOSKA
7.7.2026, 10.00-12.00

Delavnica otroku omogoča raziskovanje barvnih harmonij skozi čutno risarsko izkušnjo. Uporabljali bomo kakovostne barvne voščenke iz čebeljega voska in risali na velike formate Skozi tovrstno risbo otrok razvija občutek za barvo, gib in pripovedovanje zgodb.

MODELIRANJE ČEBELJEGA VOSKA
8.7.2026, 10.00-12.00

Ostajamo v stiku z istim materialom, čebeljim voskom, vendar ga bomo uporabljali na drugačen način. Čebelji vosek je zelo voljan za oblikovanje vendar potrebuje toploto naših rok, da ga lahko lepo oblikujemo. Otroci bodo izdelovali poljubne figurice ob prijetnem vonju čebeljega voska.

POLSTENJE VOLNE
9.72026, 10.00-12.00

Volna je mehak material, prav tako zelo voljan za oblikovanje. Otroci bodo ta mehka in puhasta vlakna spremenili v stabilnejšo obliko in oblikovali različne figurice. Skozi potrpežljivost, vztrajnost in razumevanje materiala bodo otroci izdelali čudovite stvaritve.

Cena ene delavnice je 30€/osebo, v primeru zakupa celotnega sklopa 4 delavnic je cena 100€/osebo. V primeru več otrok iz iste družine se obračuna 10% popust na drugega otroka. Primerno za otroke od 3. leta naprej.

Prijave v DM / e-mail arthub.mb@gmail.com / 051 479 667.

ART HUB, Žički prehod 4, 2000 MB

Se vas veselim na delavnicah!

Povezava do originalnega članka
